钦定古今图书集成/理学汇编/文学典/第021卷 > 向朗
## 钦定古今图书集成/理学汇编/文学典/第021卷 > 向朗

按《蜀志》本传：“向朗，字巨达，襄阳宜城人也。荆州牧刘
表以为临沮长。表卒，归先主。先主定江南，使朗督秭
归、夷道、巫山、夷陵四县军民事。蜀既平，以朗为巴西
太守。顷之，转任牂牱又徙房陵。后主践阼，为步兵校
尉，代王连领丞相长史。丞相亮南征，朗留统后事。五
年，随亮汉中。朗素与马谡善，谡逃亡，朗知情不举，亮”
恨之，免官还成都。数年，为光禄勋。亮卒后，徙左将军，
追论旧功，封显明亭侯，位特进。初，朗少时，虽涉猎文
学，然不治素检，以吏能见称。自去长史，优游无事，垂
三十年，乃更潜心典籍，孜孜不倦。年逾八十，犹手自
校书，刊定谬误，积聚篇卷，于时最多。开门接宾，诱纳
后进，但讲论古义，不干时事，以是见称。上自执政，下
及童冠，皆敬重焉。延熙十年卒。子条嗣。景耀中，为御
史中丞。